
_START_ARTICLE_
Benin
_START_SECTION_
Geografi
_START_PARAGRAPH_
Benin har et tropisk klima i nord, og et tørrere mod syd. Terrænet er for det meste flade sletter med nogle åer og lave bjerge. Landets højeste punkt er Mont Sokbaro med 658 meter over havet.
_START_SECTION_
Sprog
_START_PARAGRAPH_
Fransk er det officielle sprog.  Sprogene fon og joruba snakkes meget i syd, mens der i nord tales mindst seks større stammesprog.
_START_SECTION_
Historie
_START_PARAGRAPH_
Benin har en strålende fortid som et rigt kongerige under navnet "Dahomey". Landet var centrum for slavehandel, og fra byen Ouidah blev der i adskillige år solgt og udskibet slaver i stor stil. Slaverne var primært fanger hentet fra nabolandene i forbindelse med fejder og krige._NEWLINE_Fra 1892 var Benin under fransk herredømme. I 1960 opnåede landet selvstændighed, hvorefter general Mathieu Kérékou greb magten og omdøbte landets navn til Benin, efter en by og et kongerige i Nigeria. Fra 1990 er der blevet indført reformer med henblik på indførelsen af et flerparti-system. Det seneste valg i landet blev afholdt den 26. april 2015.
_START_SECTION_
Politik og administration
_START_PARAGRAPH_
Benin er en republik med flerpartisystem. Landet gik officielt bort fra marxisme-leninisme linjen i 1989, der er stemmeret for alle fra deres fyldte 18 år.
_START_SECTION_
Administrativ inddeling
_START_PARAGRAPH_
Benin er inddelt i 12 departementer, som igen er inddelt i 77 kommuner
_START_SECTION_
Kultur
_START_PARAGRAPH_
Det menes at voodoo stammer fra Benin og blev overført til Brasilien, Caribien og dele af Nordamerika med slavehandelen. Omkring 70 % af befolkningen i landet praktiserer denne religion, som siden 1992 har været anerkendt som en af de officielle religioner.